A tous ceux qui verront ces presentes lettres: Dreus Trulles, garde dou bailliaige d’Auceurre, salut. Comme descors fut mehus ou en espérance de movoir entre noble et puissant baronz M. le conte d’Auceurre, d’une part, et les bourgois et jurez d’Auceurre, d’autre part, sur ce que lidiz jurez disoient que lidiz messieures li contes ou ses gens, environ la feste de la Nativité de S. Jehan-Baptiste darrenierement passée avoient pris ou fait prendre de fait les chevaulx et la charrette Ysabeau la Boçue, bourgeoise doudit monsieur le conte, et yceulx menez à Paris; et aussi environ la S. Vincent darrenièrerement passée, li diz messieures li contes avoit pris ou fait pranre le cheval Joffroy Brocereaul, son bourgois et juré d’Auceurre, et ycelui mené avec lui, ce qu’il ne pouvoit ne devoit faire point raison, selon les poins de leurs chartres et enciens usaiges, si come il disoient, et il soit ainsi que lidiz juré eussent doubté que ce es choses dessus dites il ne mettoient ou fesoient mettre remède dehu et convenable, dedans la feste de la Nativité S. Jehan-Baptistre prochaine venent, ou cas où lidiz messieurs ou ses gens ne voudroient adrecier les choses dessus dites et mettre à estat, selon les poins de leurs chartres et usaiges enciens, que temps ne corust contre eulx, mesmement quant à la prise faite sur la dite Ysabiaul la Boçue, et que ladite Saint-Jehan passée, li temps de ladite poursuite fut passée, et que il ne tournast à presjudice à leursdites chartes et prévileiges, et que iceulx ne fussent en aucune maniere corompus. Pour lequel doubte hoster, pour bien de pais, pour eschiver toutes matières de plaiz, descors et de discussion qui pour les causes dessus dites pourroient estre et movoir entre ledit monsieur le conte et lesdiz jurez, et afin que eulx et li aultres subgiet de Mgr. puissent vivre en paiz et en tranquilité dessous luit, saichent tuit que pour la délibération dou conseil doudit monsieur le conte assamblé ensamble pour les causes dessus dites, dou gré, volonté et consentement dou procureur de monsieur le conte à ce présent et consentant; nous, ausdiz bourgois et jurez avons accordé et octroïes, et convenantié, accordons et octroions et convenançons que li temps de poursuivre et pourchacier les choses dessus dites ne coure, ne ne puisse courir contre eulx, ne point lapse de temps aucun presjudice soit faiz à ladite poursuite ou cas que en aucune manière les choses dessus dites leur soient préjudiciables, jusque à la première venue doudit monsieur le conte de Aucerre, et que en cas que monsieur..... il ne soient avec lui à acort sur ce que il puissent aler au pourchaz après la première venue doudit monsieur, aussi bien comme il feroient ou pourroient faire ad présent. En tesmoing de laquelle chose nous avons scellé ces lettres dou scel doudit bailliage. Donné le mardy après Pasque commeniant, l’an de grâce mil trois cens cinquante et deux.